Hlinka, Jozef, poslanec NR SR (2021-11-24):
Ďakujem za slovo. Vážený pán predsedajúci, vážený pán minister, vážené kolegyne, kolegovia, k predloženému vládnemu návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov, predkladám po konzultácii s ministrom práce, sociálnych vecí a rodiny a s odborom legislatívy a aproximácie práva Kancelárie Národnej rady pozmeňujúci a doplňujúci návrh legislatívnotechnického charakteru, ktorý má za cieľ spresniť lehotu, v ktorej môže generálny tajomník po obdržaní súhlasu štatutárneho orgánu odvolať z funkcie vedúceho zamestnanca v riadiacej pôsobnosti štatutárneho orgánu. Zároveň sa dopĺňa osobitná právna úprava, a to o možnosť, to znamená nie povinnosť, generálneho tajomníka odvolať na návrh vymedzenej skupiny štatutárnych orgánov vymenovaných do funkcie vedúceho štátneho zamestnanca, ktorý je v priamej riadiacej pôsobnosti. Podľa súčasnej úpravy je generálny tajomník viazaný návrhom štatutárneho orgánu na odvolanie vedúceho zamestnanca, ktorého priamo riadi, t. j. fakticky podľa súčasného znenia zákona je generálny tajomník služobného úradu viazaný návrhom podriadeného zamestnanca. Zároveň sa navrhuje, aby v záujme právnej istoty uplynutím 10-dňovej lehoty došlo k zániku práva generálneho tajomníka vykonať odvolanie vedúceho zamestnanca. To znemená, že generálny tajomník bude mať tak, teda bude môcť odvolať vedúceho zamestnanca iba v lehote 10 dní od súhlasu, resp. návrhu štatutárneho orgánu alebo štátneho zamestnanca vo verejnej funkcii. Teraz si dovolím prečítať pozmeňujúci a doplňujúci návrh. Pozmeňujúci a doplňujúci návrh poslanca Národnej rady Slovenskej republiky Jozefa Hlinku k vládnemu návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (tlač 703). V čl. II sa pred doterajší text vkladajú body 1 až 4, ktoré znejú: „1. V § 61 ods. 5 sa za slovo „orgánu,“ vkladajú slová „do 10 dní odo dňa doručenia písomného súhlasu,“. 2. V § 61 ods. 6 prvej vete sa za slovo „ak“ vkladajú slová „tento zákon alebo“. 3. V § 61 ods. 6 sa na konci pripája táto veta: „Generálny tajomník môže na návrh štatutárneho orgánu podľa § 7 ods. 7 druhej vety odvolať do 10 dní odo dňa doručenia písomného návrhu aj bez uvedenia dôvodu vedúceho zamestnanca, ktorého priamo riadi štatutárny orgán podľa § 7 ods. 7 druhej vety.“ 4. V § 175 ods. 4 sa za slová „ustanovenej v“ vkladajú slová „§ 61 ods. 5 a 6,“. Doterajší text sa primerane označí. Navrhovaná právna úprava nadobúda účinnosť 31. decembra 2021, čo sa premietne do článku o účinnosti. V súvislosti s navrhovanou úpravou sa primerane upraví aj názov vládneho návrhu zákona. Ďakujem za pozornosť. Poprosím kolegov o podporu pri hlasovaní k tomuto pozmeňujúcemu návrhu. Ďakujem.